Nøgleord

Sammendrag



Nøgleord

1. Landbrug – fælles markedsordning – fælles mekanismer for en række fælles ordninger – uddeling af levnedsmidler til de socialt dårligst stillede personer i Fællesskabet – opkøb af varer på markedet med henblik på denne uddeling

(Rådets forordning nr. 1234/2007, art. 27; Kommissionens forordning nr. 983/2008)

2. Annullationssøgsmål – dom om annullation – virkninger – Domstolens begrænsning heraf

(Kommissionens forordning nr. 983/2008)

Sammendrag

1. Det fremgår af artikel 27, stk. 2, litra a), i forordning nr. 1234/2007 om en fælles markedsordning for landbrugsprodukter og om særlige bestemmelser for visse landbrugsprodukter, at det – inden for rammerne af levering af fødevarer fra interventionslagre til de socialt dårligst stillede personer i Fællesskabet – kun er i tilfælde, hvor et produkt midlertidigt er indisponibelt i løbet af gennemførelsen af årsplanen, at dette produkt må opkøbes på markedet.

Det er i denne henseende netop på tidspunktet for vedtagelsen af denne plan, at Kommissionen har ansvaret for at tilpasse planens mængder med interventionslagrenes mængder, og selv om den i denne forbindelse har et råderum i henhold til denne bestemmelse, kan dette imidlertid ikke føre til, at der kan ses bort fra bestemmelsens karakter af undtagelse. Når interventionslagre således skal forstås som en permanent institution, hvor alene mængden ændres alt efter udsving i markedet og offentlig intervention, kan udtrykket »midlertidigt ikke kan fås« i denne relation ikke fortolkes som en henvisning til et vist antal måneder eller år, men som betegnende for en undtagelse til hovedreglen om uddeling af produkter fra interventionslagrene i artikel 27, stk. 1, i forordning nr. 1234/2007. Størrelsen af de supplerende opkøb skal derfor afspejle denne foranstaltnings karakter af undtagelse i forhold til årsplanens totale omfang, som blot har til formål at afbøde mangler, som – alt efter lagrenes tilstand – vil fremkomme i løbet af planens gennemførelse. I modsat fald ville hovedregel og undtagelse bytte plads.

Eftersom hovedformålet med årsplanen i forordning nr. 983/2008 om vedtagelse af en plan for tildeling til medlemsstaterne af midler, der skal afholdes over 2009-budgettet, og som skal dække udgifterne til levering af fødevarer fra interventionslagre til de socialt dårligst stillede personer i Fællesskabet, ikke er afsætning af interventionslagrene, men dækning af de behov, som de medlemmer, der deltager i planen, har meddelt, er denne forordning blevet vedtaget under tilsidesættelse af artikel 27 i forordning nr. 1234/2007.

(jf. præmis 119, 121, 125, 128 og 137)

2. For at undgå, at den tilbagevirkende kraft af den delvise annullation af forordning nr. 983/2008 om vedtagelse af en plan for tildeling til medlemsstaterne af midler, der skal afholdes over 2009-budgettet, og som skal dække udgifterne til levering af fødevarer fra interventionslagre til de socialt dårligst stillede personer i Fællesskabet – hvilken annullation alene berører artikel 2 i og bilag II til denne forordning, der er de eneste bestemmelser om udbetaling af bevillinger til medlemsstaterne til opkøb af varer på markedet – skaber en tilbagebetalingsforpligtelse for de medlemsstater, der har modtaget disse bevillinger, skal det fastslås, at denne delvise annullation ikke påvirker gyldigheden af de bevillinger, der allerede er blevet tildelt.

(jf. præmis 141-143)